Natasja
Natasja var en dansk rapper, sanger og sangskriver. I en meget ung alder indledte Natasja en karriere som vokalist inden for hiphop samt de jamaicanske genrer reggae og dancehall. Hun opnåede en vis popularitet i Jamaica, hvor hun omkom i en trafikulykke. Det posthumt udsendte debutalbum I Danmark er jeg født (2007), der viste hende som en kontant og stilsikker vokalist og tekstforfatter, blev Natasjas store gennembrud i Danmark. Året efter blev det fulgt op med Shooting Star, hvor man samlede efterladte optagelser.
I 2008 var Natasjas opgør med nationens tilstand, Gi' mig Danmark tilbage, kendt af de fleste. Det vakte derfor både opsigt og forargelse, da Dansk Folkeparti med en enkelt tekstændring (Gi' os Danmark tilbage) plankede formuleringen og gjorde den til sit slogan. Dette kunne ikke forhindres, men som modtræk stillede Natasjas arvinger hendes oprindelige tekst gratis til rådighed for Enhedslisten.
I 2023 blev der opført en musikforestilling, Natasja, på Det Kongelige Teater, bygget over Natasjas liv. Forestillingen er skrevet af Clemens Telling og instrueret af Nikolaj Cederholm.